Diari Oficial de la Generalitat Valenciana


Sumari del DOGV 6556, del 01-07-2011 (2011/7322)

RESOLUCIÓ d'1 de juny de 2011, del president de l'Agència Valenciana de Mobilitat, per la qual es prorroguen les ajudes a transportistes autònoms, de vehicles d'autotaxi, a l'àrea de prestació conjunta de valència, per a l'adquisició de vehicles adaptats a persones de mobilitat reduïda i vehicles ecològics.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6556

Data del DOGV
:   01-07-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/7322


Data del document
:   01-06-2011

Organisme emissor
:   Agència Valenciana de Mobilitat

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ d'1 de juny de 2011, del president de l'Agència Valenciana de Mobilitat, per la qual es prorroguen les ajudes a transportistes autònoms, de vehicles d'autotaxi, a l'àrea de prestació conjunta de valència, per a l'adquisició de vehicles adaptats a persones de mobilitat reduïda i vehicles ecològics. [2011/7322]  
La consecució i manteniment d'un major grau de qualitat en la prestació del servici de transport públic de vehicles d'autotaxi s'integra en les línies d'actuació que l'Agència Valenciana de Mobilitat desenvolupa, des de la seua creació, per a la millora del transport públic a l'àrea de València i això des d'una doble perspectiva.  
  
Des de la perspectiva del transport públic, com a eina bàsica per a la integració social, és necessari assegurar l'accés a este sistema de transport públic a tota la població, incloses les persones amb mobilitat reduïda, de manera que es garantisca la igualtat en les condicions d'ús d'esta manera de transport.  
D'altra banda, des de la perspectiva mediambiental, en la línia de les polítiques posades en marxa en un altre tipus de transports (com és el cas, per exemple, del transport urbà per autobús a la ciutat de València), és convenient potenciar i afavorir l'ocupació de vehicles automòbils destinats a la prestació del servici del taxi que circulen amb fonts d'energia menys agressives per al medi ambient.  
En concret, per a l'any 2009, van ser convocades ajudes per la Resolució de 16 d'abril de 2009 (DOCV de 4 de juny de 2009), del president del Consell d'Administració de la en aquell moment eTM, per a transportistes autònoms de vehicles autotaxi de l'àrea de prestació conjunta de València, per a l'adaptació de vehicles a persones amb discapacitat i per a l'adquisició de vehicles ecològics.  
Per mitjà de la present resolució es prorroga, també amb la limitació pressupostària per a este exercici, aquella convocatòria d'ajudes, que serà gestionada amb els mateixos criteris i prioritats, de la mateixa manera que es va efectuar ja una pròrroga per a l'exercici 2010.  
Les ajudes complixen els requisits de la política europea de la competència en acollir-se al règim d'exempció de minimis de les empreses que operen en el sector del transport per carretera, previst en el Reglament (CE) número 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat CE a les ajudes de minimis (DOCE L 379/5, de 28 de desembre de 2006).  
  
Per tot això, fent ús de les atribucions conferides per l'article 40.2 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, resolc:  
  
  
Primer  
Autoritzar una despesa per l'import de 10.000 euros amb càrrec a la línia pressupostària SE000103 del vigent pressupost de l'Agència Valenciana de Mobilitat per a 2011. L'import d'esta autorització quedarà automàticament ampliat en el cas d'haver-hi majors fonts de finançament per a la mateixa finalitat en el pressupost de l'Agència Valenciana de Mobilitat.  
  
Segon  
Convocar ajudes per a l'adaptació de vehicles de taxi a persones amb discapacitat i per a l'adquisició de vehicles de taxi ecològics, i prorrogar a este efecte les bases de la convocatòria d'ajudes aprovada per la Resolució de 16 d'abril de 2009 i publicada en el Diari Oficial de la Comunitat Valenciana número 6028, de 4 de juny de 2009.   
  
Tercer  
El termini de presentació de noves sol·licituds, si n'hi haguera, serà de 10 dies naturals, comptadors a partir de l'endemà de la publicació de la present resolució en el Diari Oficial de la Comunitat Valenciana. Aquells sol·licitants que hagueren presentat la sol·licitud a l'empara de la convocatòria de l'any 2009 no estaran obligats a tornar a presentar-la si ja figuren en la llista de reserva, sense perjuí que l'Agència Valenciana de Mobilitat comprove que continuen complint els requisits exigits, per a la qual cosa els interessats hauran de presentar, si són requerits per a això, la documentació que corresponga.  
  
  
Quart  
Les ajudes s'atorgaran atenent al mateix orde de prioritat que es determinava en les bases d'aquella convocatòria (article 6), i gaudiran en tot cas de prioritat sobre totes les sol·licituds d'ajuda les dirigides a l'adquisició de vehicles adaptats a persones amb mobilitat reduïda.  
  
  
València, 1 de juny de 2011.- El president del Consell d'Administració: Mario Flores Lanuza.